Tasg 1
Rhan A
Defnyddiwch fodel adfyfyriol, i fyfyrio yn feirniadol ar eich datblygiad proffesiynol ers cymhwyso’n weithiwr cymdeithasol
Ar sail hyn, ac wrth drafod â’ch mentor/goruchwyliwr/rheolwr llinell, ewch ymlaen i nodi a chyfiawnhau eich anghenion datblygiadol i’r dyfodol dros y 12 mis sydd i ddod o dan bob un o 3 canlyniad dysgu Gofal Cymdeithasol Cymru (GCC) a restrir isod, gan roi o leiaf un angen datblygiadol ar gyfer pob un o’r canlyniadau dysgu isod:
Dadansoddi wrth asesu er mwyn hysbysu ymyriadau.
Cydweithio â phobl sydd angen gofal a chymorth, eu gofalwyr a gweithwyr proffesiynol eraill.
Cymhwyso barn broffesiynol mewn sefyllfaoedd cynyddol gymhleth.
Rhaid i’r dasg hon gyfeirio at sut mae’r oruchwyliaeth, yr hyfforddiant, y dysgu a’r ymchwil wedi dylanwadu ar eich ymarfer, a sut y byddant yn gwneud hynny.

Byddaf yn defnyddio model adlewyrchol Kolb (1984) er mwyn adlewyrchu’n feirniadol ar fy natblygiad proffesiynol. Mae model Kolb (1984) yn edrych ar y profiad diriaethol, arsylwad adlewyrchol, cysyniadu haniaethol ac arbrofi gweithredol. 
Profiad diriaethol
Fy mhrofiad diriaethol oedd fy mlwyddyn gyntaf mewn ymarfer. Ar y cychwyn, roeddwn yn teimlo’n ddibrofiad ac yn bryderus am y naid o fod yn fyfyriwr i fod yn Weithiwr Cymdeithasol cymwysedig. Wrth i’r flwyddyn fynd yn ei blaen, rwyf wedi dod i deimlo’n fwy hyderus yn fy rôl drwy fynychu hyfforddiant, gwneud ymchwil annibynnol a thrwy adlewyrchu mewn sesiynau goruchwyliaeth.
Arsylwad adlewyrchol
Mae’r cam hwn yn gofyn imi adlewyrchu ar fy meddyliau a’n nheimladau am y profiad. Teimlaf bod fy mlwyddyn gyntaf wedi bod yn brofiad dysgu gwych, a gyfrannodd at fy natblygiad proffesiynol. Rwyf wedi bod ynghlwm â sawl achos cynyddol gymhleth, megis achosion diogelu plant. Rwyf wedi mynychu hyfforddiant ar hyd y flwyddyn er mwyn cynyddu fy ngwybodaeth am y broses diogelu plant, er enghraifft hyfforddiant asesu risg, sydd wedi cyfrannu at fy natblygiad proffesiynol. Mae goruchwyliaeth gyson gyda fy rheolwr llinell, a sesiynau mentora gyda fy mentor, wedi bod yn hollol allweddol. Mae goruchwyliaeth wedi cyfrannu at fy natblygiad proffesiynol drwy roi’r cyfle imi adlewyrchu ar fy ymarfer yn gyson a rhoi cyfle imi dderbyn arweiniad a chyngor ac adborth adeiladol (Gofal Cymdeithasol Cymru, 2025).  
Er hyn, rwyf hefyd wedi wynebu sawl her yn fy mlwyddyn gyntaf, er enghraifft llwyth achos uchel a phwysau gwaith. 
Cysyniadu Haniaethol 
Mae’r cam hwn yn fy nghynorthwyo i wneud synnwyr o’r profiad. Mae pwysau gwaith a diffyg amser wedi bod yn rhwystrau i fy natblygiad proffesiynol, er enghraifft, fy mod wedi methu mynychu hyfforddiant allweddol. Mae diffyg adnoddau a chyllid hefyd wedi bod yn her, ac ar brydiau wedi herio fy egwyddorion gwaith cymdeithasol ac wedi arwain at drallod moesegol (“moral distress”) (Contreras & Adriasola, 2024). Ar brydiau, roeddwn wedi asesu bod rhai teuluoedd angen mwy o gymorth ond roedd diffyg adnoddau yn gwneud hyn yn amhosibl, ac roedd hyn yn gwrthdaro gyda fy egwyddorion.
Arbrofi Gweithredol
[bookmark: _Hlk194650352]Mae’r cam hwn yn edrych ar beth byddaf yn ei wneud yn wahanol, a sut. Rwyf wedi trafod a chytuno ar fy anghenion datblygiadol proffesiynol gyda fy rheolwr llinell a fy mentor ar gyfer y flwyddyn nesaf. Yn ystod fy mlwyddyn gyntaf, rwyf wedi cael cyfleoedd i ddatblygu fy sgiliau dadansoddi wrth asesu er mwyn hysbysu ymyriadau. Rwyf wedi gwneud hyn drwy gael cyfleoedd i gwblhau asesiadau, er enghraifft asesiadau gofal a chymorth (Deddf Gwasanaethau Cymdeithasol a Llesiant (Cymru) 2014). Er hyn, teimlaf nad oes gennyf ddigon o brofiad mewn cwblhau rhai mathau o asesiadau, er enghraifft asesiadau galluedd meddyliol (Deddf Galluedd Meddyliol 2005), ac mae gofyn inni gwblhau’r asesiadau hyn fel rhan o’r broses oed trosglwyddo. Teimlaf fy mod angen cynyddu fy hyder wrth wneud y math yma o asesiadau er mwyn sicrhau fod fy asesiadau yn drylwyr a theg. Er mwyn cwrdd â’r angen dysgu yma, byddaf yn mynd ar hyfforddiant ar sut i ymgymryd ag asesiad galluedd meddyliol er mwyn cynyddu fy ngwybodaeth.

Rwyf wedi cynyddu fy hyder dros y flwyddyn gyntaf wrth gydweithio ag unigolion sydd angen gofal a chymorth, eu gofalwyr a gweithwyr proffesiynol eraill. Rwyf wedi gweithio gyda phlant a phobl ifanc gydag anghenion amrywiol, ac wedi gweithio gyda theuluoedd o gefndiroedd a diwylliannau gwahanol. Rwyf wedi bod ar hyfforddiant cyfathrebu cydweithredol, sydd wedi cryfhau’r ffordd yr wyf yn cyfathrebu gydag unigolion a theuluoedd. Rwyf hefyd wedi cael llawer o gyfleoedd i gydweithio mewn modd aml-ddisgyblaethol. Er hyn, teimlaf weithiau nad wyf yn gallu cyfathrebu yn hyderus gyda phlant a phobl ifanc sy’n ddi-iaith, yn enwedig gyda phlant sy’n defnyddio ‘Makaton’ i gyfathrebu, a hoffwn ddatblygu hyn. Yn y flwyddyn nesaf, byddaf yn mynychu hyfforddiant ‘Makaton’, er mwyn sicrhau bod lleisiau plant a phobl ifanc sydd ag anghenion cyfathrebu yn cael eu clywed. Yn anffodus, nid yw lleisiau’r plant a phobl ifanc yma bob amser yn cael eu clywed, oherwydd dihyder gweithwyr wrth gyfathrebu gyda phlant a phobl ifanc sydd ag anghenion cyfathrebu (NSPCC, 2024).

Rwyf wedi datblygu fy ngallu i gymhwyso barn broffesiynol mewn sefyllfaoedd cynyddol gymhleth dros fy mlwyddyn gyntaf. Rwyf wedi cael cyfle i gwblhau ymchwiliad Adran 47 (Deddf Plant 1989) ar y cyd â Gweithiwr Cymdeithasol profiadol, sydd wedi arwain at Gynhadledd Amddiffyn Plant. Roedd hyfforddiant ymchwiliadau ar y cyd yn fuddiol iawn wrth imi ymgymryd â’r gwaith yma. Roedd goruchwyliaeth gyson hefyd yn hanfodol er mwyn imi gael cyfle i adlewyrchu a chael cyngor gan fy rheolwr llinell. Er y profiad yma, rwyf yn parhau i deimlo’n ddibrofiad wrth gwblhau ymchwiliadau Adran 47 a chymhwyso barn broffesiynol mewn sefyllfaoedd cymhleth. Yn ystod y flwyddyn nesaf, byddaf yn cymryd y cyfle i gysgodi Gweithwyr Cymdeithasol profiadol wrth iddynt wneud ymchwiliadau o’r math yma, ac yn mynd ar hyfforddiant sicrhau'r dystiolaeth orau.

[bookmark: cysill]Cyfanswm geiriau: 802

Rhan B
Defnyddiwch fodel adfyfyriol i fyfyrio’n feirniadol ar yr anghenion dysgu a nodwyd gennych yn nhasg 1 rhan A o dan bob un o 3 deilliant dysgu GCC.
Rhaid i hyn gynnwys cyfeiriad at hyfforddiant, dysgu, ymchwil a goruchwyliaeth a myfyrio gyda’ch mentor/goruchwyliwr/rheolwr llinell ar y graddau yr ydych wedi cyflawni eich deilliannau dysgu.
Nodwch eich anghenion dysgu i gefnogi eich datblygiad yn y broses o drawsnewid i ddod yn ymarferydd profiadol yn eich gyrfa at y dyfodol ar ôl cwblhau’r rhaglen hon. 650 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

Byddaf yn defnyddio model “What, So what, Now what?” (Borton, 1970) er mwyn adlewyrchu’n feirniadol ar yr anghenion dysgu a nodwyd gennyf yn rhan A o dasg un. 
Beth?
Fy angen dysgu o dan y deilliant cyntaf sef dadansoddi wrth asesu er mwyn llywio ymyriadau oedd i gynyddu fy hyder wrth gwblhau asesiadau galluedd meddyliol. Yn ystod y flwyddyn, rwyf wedi mynychu hyfforddiant “y Ddeddf Galluedd Meddyliol mewn ymarfer”. Teimlaf fy mod wedi cynyddu fy ngwybodaeth am y Ddeddf Galluedd Meddyliol 2005 yn ystod yr hyfforddiant a theimlaf bod y defnydd o astudiaethau achos o fewn yr hyfforddiant er mwyn cymhwyso egwyddorion y Ddeddf i mewn i ymarfer wedi bod yn effeithiol. Er hyn, roedd yr hyfforddiant ar-lein a chredaf y byddai hyfforddiant wyneb-i-wyneb wedi bod yn fwy effeithiol. 

Fy angen dysgu o dan yr ail ddeilliant sef cydweithio â phobl sydd angen gofal a chymorth, eu gofalwyr a gweithwyr proffesiynol eraill oedd mynychu hyfforddiant ‘Makaton’, er mwyn sicrhau bod lleisiau plant a phobl ifanc sydd ag anghenion cyfathrebu yn cael eu clywed. Yn anffodus, oherwydd cyfyngiadau amser a phrysurdeb y swydd, ni chefais gyfle i fynychu hyfforddiant ‘Makaton’. Er hyn, rwyf wedi bod yn gwylio clipiau fideos byr ar y wê ac wedi dysgu ychydig o arwyddion ‘Makaton’ syml. 

Fy angen dysgu o dan y trydydd deilliant sef ymyrryd a chymhwyso barn broffesiynol mewn sefyllfaoedd cynyddol gymhleth oedd i gysgodi Gweithwyr Cymdeithasol profiadol wrth iddynt wneud ymchwiliadau o Adran 47 Deddf Plant 1989 a mynd ar hyfforddiant sicrhau'r dystiolaeth orau. Rwyf wedi mynychu hyfforddiant ymchwilio ar y cyd er mwyn gwella fy ngwybodaeth a sgiliau wrth gynnal ymchwiliadau Adran 47 ar y cyd gyda’r Heddlu ac wedi cael y cyfle i gwblhau ymchwiliad ar y cyd gyda’r Heddlu hefyd. Yn ogystal â hyn, drwy drafod gyda fy rheolwr llinell mewn goruchwyliaeth, llwyddais i gael cyfleoedd i gysgodi Gweithwyr Cymdeithasol eraill yn gwneud archwiliadau Adran 47 ac roedd hyn yn brofiad da iawn.
Felly beth?
Cyn mynychu hyfforddiant “y Ddeddf Galluedd Meddyliol mewn ymarfer” roeddwn yn teimlo nad oedd fy ngwybodaeth a fy nealltwriaeth o’r Ddeddf Galluedd Meddyliol 2005 yn ddigonol er mwyn asesu galluedd meddyliol unigolion. Ers mynychu’r hyfforddiant, rwyf yn teimlo’n fwy hyderus wrth gynnal asesiadau galluedd meddyliol yn fy ngwaith. Roeddwn yn benodol wedi gweld y defnydd o astudiaethau achos yn yr hyfforddiant yn ddefnyddiol iawn gan ei fod wedi fy ngalluogi i gymhwyso’r gyfraith i sefyllfaoedd go iawn. Mae ymchwil yn dangos bod y defnydd o astudiaethau achos mewn hyfforddiant gwaith cymdeithasol yn gallu bod yn bwerus iawn (Short et al, 2017). Wrth adlewyrchu ar ba mor ffodus oeddwn i fynychu hyfforddiant mor ddefnyddiol, mae’n amlwg fod mynychu hyfforddiant yn ystod gyrfa fel Gweithiwr Cymdeithasol yn datblygu sgiliau a gwybodaeth, gan arwain at ganlyniadau gwell i unigolion sy’n derbyn gwasanaeth (Adran Addysg, 2024).

Fodd bynnag, oherwydd na chefais amser i fynychu hyfforddiant “Makaton”, rwyf hefyd wedi bod yn adlewyrchu ar y ddiffyg amser sydd gan Weithwyr Cymdeithasol i flaenoriaethu mynychu hyfforddiant ar brydiau. Mae Gwaith Cymdeithasol yn cael ei weld fel swydd sy’n dod â straen a chwythu plwc (“burnout”) (Ratcliff, 2024). Yn y dyfodol, rwyf am geisio blaenoriaethu fy amser yn well fel bod gennyf ddigon o amser i fynychu hyfforddiant allweddol. 

Nawr beth?
Rwyf wedi cytuno ar fy anghenion dysgu i gefnogi fy natblygiad yn y broses o drawsnewid i ddod yn ymarferydd profiadol ar y cyd gyda fy rheolwr llinell mewn sesiynau goruchwyliaeth ac mewn sesiynau gyda fy mentor. Fy angen dysgu cyntaf yw i barhau i ddatblygu fy nealltwriaeth a gwybodaeth wrth asesu galluedd meddyliol unigolion. Er mwyn sicrhau hyn, rwyf yn bwriadu mynychu hyfforddiant “y Ddeddf Galluedd Meddyliol mewn ymarfer uwch”. Fy ail angen dysgu yw i fynychu hyfforddiant “Makaton” er mwyn gwella fy sgiliau cyfathrebu gyda phlant a phobl ifanc sydd yn defnyddio hwn fel eu hunig ffordd o gyfathrebu. Fy nhrydydd angen dysgu yw i barhau i dderbyn achosion cynyddol gymhleth, gan gynnwys achosion diogelu. Yn ogystal â hyn, rwyf wedi dysgu ar y cyd gyda fy mentor nad oes gennyf brofiad o achosion Gofal Iechyd Parhaus, felly byddaf yn ceisio cael mwy o brofiad o hyn dros fy nghyfnod nesaf.
Cyfanswm geiriau: 692
Myfyriwch ar yr adborth rydych chi wedi’i dderbyn gan unigolion sydd angen gofal a chymorth a/neu eu gofalwyr ac eglurwch sut mae’r wybodaeth hon wedi helpu i ddylanwadu ar eich arfer a’ch datblygiad proffesiynol i’r dyfodol. 100 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).
Ar y cyfan, roedd yr adborth a dderbyniais gan yr unigolyn a oedd angen gofal a chymorth a’i ofalwr yn gadarnhaol. Er fy mod wedi egluro pam yr oeddwn yn ymweld â’r person ifanc, roedd yn nodi yn yr adborth nad oeddwn wedi egluro. Mae hyn yn wers imi i’r dyfodol i egluro pwrpas fy ymweliad yn gliriach. Roeddwn yn falch bod y gofalwr wedi dweud ei fod yn teimlo fy mod yn glên ac yn gymwynasgar. Mae’r wybodaeth wedi cynyddu fy hunan-ymwybyddiaeth a hunan-adlewyrchiad (Kourgiantakis et al, 2018), a byddaf yn sicr yn gofyn am adborth wrth symud ymlaen yn fy ngyrfa er mwyn gwella fy ymarfer yn barhaus.

